**Ministru kabineta rīkojuma projekta „Grozījums Ministru kabineta 2010.gada 31.maija rīkojumā Nr.297 „Par zemes vienību piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības „Privatizācijas aģentūra” personā”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likums „Par nekustamā īpašuma ierakstīšanu zemesgrāmatās” un likums „Par valsts un pašvaldību zemes īpašuma tiesībām un to nostiprināšanu zemesgrāmatās” nosaka pirmreizējo valsts nekustamo īpašumu ierakstīšanu zemesgrāmatās.Saskaņā ar likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 41.panta pirmās daļas 1.punktu, zemes vienība ar kadastra apzīmējumu 0900 009 0063 piekrīt valstij un ierakstāma zemesgrāmatā uz valsts vārda.Ministru kabineta rīkojuma projekts „Grozījums Ministru kabineta 2010.gada 31.maija rīkojumā Nr.297 „Par zemes vienību piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības „Privatizācijas aģentūra” personā” (turpmāk - rīkojuma projekts) ir izstrādāts, pamatojoties uz Ministru kabineta 2009.gada 1.septembra noteikumu Nr.996 „Kārtība, kādā nosaka valstij un pašvaldībām piekrītošo lauku apvidu zemi, kura turpmāk izmantojama zemes reformas pabeigšanai, kā arī valstij un pašvaldībām piederošo un piekrītošo zemi” 13.punktu, kas noteic, ka tad, ja rezerves zemes fondā ieskaitītā zemes vienība ir valstij piederošā vai piekrītošā zeme un tā nepieciešama valsts funkciju īstenošanai, Ministru kabinets var izdot rīkojumu par zemes piederību vai piekritību valstij.Civillikuma 994.pants nosaka, ka par nekustamā īpašuma īpašnieku atzīstams tikai tas, kas par tādu ierakstīts zemesgrāmatās. Līdz ierakstīšanai zemesgrāmatās nekustamā īpašuma ieguvējam pret trešajām personām nav nekādu tiesību. Rīkojuma projekts sagatavots, lai tiesiski sakārtotu īpašuma tiesību jautājumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 6.panta sestajai daļai, kas noteic, ka Ministru kabinets līdz 2009.gada 30.decembrim izdod rīkojumu par zemes piekritību valstij, norādot to, kuras valsts institūcijas personā zeme ierakstāma zemesgrāmatā vai to, ka zeme izmantojama zemes reformas pabeigšanai, un saskaņā ar likuma „Par zemes reformas pabeigšanu lauku apvidos” 18.panta otro daļu tika izdots Ministru kabineta 2010.gada 31.maija rīkojums Nr.297 „Par zemes vienību piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības „Privatizācijas aģentūra” personā” (turpmāk - Rīkojums Nr.297), kurā noteiktas valstij piekritīgās zemes vienības, norādot, kuras valsts institūcijas personā zeme ierakstāma zemesgrāmatā. Ņemot vērā ierobežotos termiņus, kādos bija nepieciešams iesniegt informāciju par valstij piederīgajām un piekritīgajām zemes vienībām, kas nepieciešamas ministrijām vai valsts institūcijām, kā arī to, ka valstij piekritīgo zemes vienību tiesiskā sakārtošana līdz galam nav pabeigta un joprojām turpinās darbs valstij piekritīgo zemju apzināšanā, visas ministrijām un valsts institūcijām nepieciešamās zemes vienības netika iekļautas Rīkojumā Nr.297.Atbilstoši Valsts zemes dienesta Zemgales reģionālās nodaļas 2012.gada 1.februāra Aktam par zemes vienību iekļaušanu rezerves zemes fondā Nr.14-06-Z1/14 un Nekustamā īpašuma valsts kadastra informācijas sistēmas teksta datiem zemes vienības (zemes vienības kadastra apzīmējums 0900 009 0063) Miezītes ceļā 33, Jelgavā (turpmāk – zemes vienība), statuss šobrīd ir „rezerves zemes fonds” un tās platība ir 1,2800 ha.Pamatojoties uz Jelgavas pilsētas domes Zemes komisijas 2011.gada 25.oktobra sēdes protokolā Nr.9/6-2 „Atzinums par zemes gabala Miezītes ceļā 33, Jelgavā, lietošanas tiesībām” norādīto, lietošanas tiesības uz zemes vienību ir atzītas Latvijas valstij.Uz zemes vienības atrodas piecas būves – skola (būves kadastra apzīmējums 0900 009 0063 001) Miezītes ceļā 33, Jelgavā, darbnīca (būves kadastra apzīmējums 0900 009 0063 002) Miezītes ceļā 33, Jelgavā, garāža (būves kadastra apzīmējums 0900 009 0063 003) Miezītes ceļā 33, Jelgavā, kanalizācijas sūkņu stacija (būves kadastra apzīmējums 0900 009 0063 004) Miezītes ceļā 33, Jelgavā, un angārs (būves kadastra apzīmējums 0900 009 0063 005) Miezītes ceļā 33, Jelgavā (turpmāk kopā – būves). Būves atrodas Izglītības un zinātnes ministrijas (turpmāk – ministrija) padotībā esošās profesionālās izglītības iestādes – Jelgavas Tehnikuma (turpmāk – tehnikums) – bilancē un ministrijas konsolidētajā bilancē.Zemes vienību un būves šobrīd savu iespēju un pieejamo finanšu līdzekļu robežās apsaimnieko tehnikums, kuram zemes vienība un būves nav nepieciešamas tā funkciju nodrošināšanai. Zemes vienība un būves nav nepieciešamas arī ministrijai un citām tās padotībā esošajām iestādēm to funkciju nodrošināšanai.Lai zemes vienību un būves atbilstoši Publiskas personas mantas atsavināšanas likumā noteiktajam varētu nodot atsavināšanai, zemes vienību un būves nepieciešams ierakstīt zemesgrāmatā.Pēc zemes vienības un būvju ierakstīšanas zemesgrāmatā ministrija nodos zemes vienību un būves Finanšu ministrijas valdījumā un valsts akciju sabiedrības „Valsts nekustamie īpašumi” pārvaldīšanā valsts funkciju nodrošināšanai.Tehnikums segs izdevumus, kas saistīti ar zemes vienības un būvju reģistrēšanu zemesgrāmatā uz valsts vārda ministrijas personā. |
| 3. | Projekta izstrādē iesaistītās institūcijas | Ministrija, tehnikums. |
| 4. | Cita informācija | Nav. |
|  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Rīkojuma projekta izpildi nodrošinās ministrija un tehnikums. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Iesniedzamajiem dokumentiem nav piešķirams lietojuma ierobežojuma statuss.Rīkojuma projekts attiecas uz publiskās pārvaldes politiku.Ministru kabineta rīkojums „Grozījums Ministru kabineta 2010.gada 31.maija rīkojumā Nr.297 „Par zemes vienību piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības „Privatizācijas aģentūra” personā”” pēc apstiprināšanas Ministru kabinetā tiks publicēti oficiālajā izdevumā „Latvijas Vēstnesis”. |

Anotācijas II, III, IV, V un VI sadaļa – projekts šīs jomas neskar.

Izglītības un zinātnes ministre I.Druviete

Vizē:

Valsts sekretāre S.Liepiņa

07.10.2014 15:21

865

I.Rozenštoka

67047765, Ilze.Rozenstoka@izm.gov.lv